Pernille Skipper (EL), 2013-12-03:
Det, ordføreren siger, synes jeg er interessant, for det, der blev sagt i talen, var, at hvis man ønskede et tættere samarbejde, så skulle man afskaffe retsforbeholdet, og nu får vi at vide, at det, Radikale Venstre bygger det på, er, at politiet har sagt, at det går meget stærkt i Europolsamarbejdet.
Kunne vi så ikke få svar på, om f.eks. Norge er udelukket fra at samarbejde med de øvrige europæiske polititjenester?
For det har jeg godt nok ikke hørt.
Og kunne ordføreren så ikke også i stedet forholde sig til, at Norge, fordi de ikke er med i Europolsamarbejdet og ikke er begrænset af det, men kan udvide deres samarbejde, faktisk har en bedre position i forhold til f.eks. bekæmpelse af menneskehandel, end EU-landene har?
Jeg vil starte med at sige, som jeg har sagt nogle gange før, at vi i Enhedslisten synes, det er rigtig fint og endda positivt, hvis man som værende idømt en fængselsstraf kan afsone sin straf tæt på sit hjem, tæt på sine venner, tæt på sin familie i et forsøg på at holde en nogenlunde kontakt til verden omkring sig uden for murene, for det letter faktisk resocialiseringen, og det letter det at være indespærret for den dømte.
Hvis der er danske statsborgere, der bliver dømt for en forbrydelse i udlandet, så tager vi dem også hjem til afsoning i Danmark.
Hvis det sågar er andre steder i verden end i EU, prøver vi meget ihærdigt på at få vores borgere hjem til afsoning, fordi vi ved, at det er det bedste for alle parter.
Der er dog flere grunde til, at vi ikke kan støtte det her forslag.
Først og fremmest er det, hvis jeg må være en lille smule grov og polemisk, fordi det er lidt usagligt.
Forslagsstillerne ved godt, at man gør rigtig meget i ministeriet i forvejen, at vi forsøger, så godt vi kan, at der eksisterer aftaler i EU, som skal implementeres, og at der er problemer med at få dem til at træde i kraft, fordi der er problemer i de lande, hvorfra der kommer allerflest, især fattige mennesker, til Danmark og begår kriminalitet og får en dom herhjemme.
Jeg tror ikke, og i Enhedslisten tror vi ikke, at alt det her arbejde kommer til at gå hurtigere af, at man går i gang med en eller anden proces om nogle bilaterale aftaler, fordi man har fået en idé om, at man gerne vil gøre som Norge.
Jeg synes i øvrigt, at rigtig meget af vores internationale samarbejde burde foregå mere gennem bilaterale aftaler, men at tro, at det er noget, der kommer til at gå særlig stærkt, er vist naivt.
Så er der nogle andre elementer i det her beslutningsforslag.
Man vil bl.a. gerne sørge for, at folk kan sendes tilbage til afsoning i hjemlandet, helt ned til 1 måneds afsoning.
Det tror jeg vil blive noget frygteligt, bureaukratisk rod, også for de danske myndigheder, for så lille en periode.
Man vil gerne lave en hastebehandling i domstolssystemet, som i praksis ikke bare, som SF's ordfører siger, vil sætte nogle sager bagest i køen, men som også vil betyde, at der skal et helt nyt bureaukratisk lag til i vores domstolssystem, hvor man skal til at screene sager for, om de potentielt set kan betyde en dom over for et menneske, som så potentielt set skal afsone den i hjemlandet.
Det vil man så sætte et meget presset domstolssystem til at lave en ny screeningsprocedure for.
Det tror jeg er for meget, og jeg tror ikke, det kan svare sig i sidste ende.
Om ikke andet skal man nok pege på finansiering til domstolene samtidig, hvis man gerne vil det.
Til gengæld vil jeg så lige slutte af med at rose, at beslutningsforslaget har et element, et forslag om et tættere samarbejde om forebyggelse og efterforskning af grænseoverskridende kriminalitet.
Det synes vi lyder som nogle gode, positive tanker.
Der er meget lidt konkret om det her i beslutningsforslaget, men det kunne vi måske diskutere nærmere under udvalgsarbejdet.
Det er rigtigt, at Norge har nogle rigtig gode erfaringer med samarbejde med især de østeuropæiske lande omkring bekæmpelse af menneskehandel, hvor de har nogle muligheder, som vi ikke har igennem Europolsamarbejdet i EU, og det kunne sagtens være, at vi kunne blive bedre på det punkt; det vil vi meget gerne være med til at tage en diskussion af i Enhedslisten.
Som sagt støtter vi ikke beslutningsforslaget, men vi hilser især fokus på efterforskningen omkring grænseoverskridende kriminalitet meget velkommen, og vi håber, at der kan tages en diskussion af det i udvalget.